Obsah obrázku obloha, Lidská tvář, venku, osoba

Popis byl vytvořen automaticky**Pyšná princezná**

**Premiéra: 7. 11. 2024**

**LUMINAR Film, PFX, ČR / Polsko, 2024**

**Réžia:** David Lisý, Radek Beran

**Scenár:** Radek Beran

**Výtvarná koncepcia:** Jan Koníček

**Hudba:** Ondřej Brzobohatý, Ondřej Brousek

**Hrajú** (hlasy)**:** Natália Kóšová, Dárius Koči, Miroslav Noga, Juraj Kemka, Kamil Mikulčík

**Českí filmári natočili moderné spracovanie jednej z najobľúbenejších rozprávok všetkých čias. Do kín prichádza animovaný film *Pyšná princezná*, inšpirovaný nesmrteľným príbehom Boženy Němcovej a kultovou hranou verziou Bořivoja Zemana.**

Animovaný film ***Pyšná princezná*** rozpráva príbeh kráľa Miroslava, ktorý sa zamiluje do obrazu krásnej, ale pyšnej princeznej Krasomily. Aby si získal jej srdce, vydá sa do Polnočného kráľovstva v prestrojení za obyčajného záhradníka. Následne objaví neobyčajný spievajúci kvet, ktorý očarí aj samotnú princeznú. Krasomila vďaka nej a Miroslavovi pochopí, že ju celý čas manipulovali podlí radcovia, a spoločne utečú z hradu pred nebezpečenstvom. Tak sa začína dobrodružná cesta plná nástrah, napínavých naháňačiek a súbojov. Zlý radca Maximus je totiž odhodlaný zničiť ich lásku...

Režiséri Radek Beran a David Lisý vytvorili rozprávku, ktorá vzdáva hold českej klasike, dáva jej všetky farby a zároveň ju obohacuje o nové postavy a moderné rozprávačské postupy. Animácia čerpá z krásy českej krajiny, ktorá poslúžila ako hlavná vizuálna inšpirácia. Detailne prepracované scenérie a pestré prírodné prostredie sú zárukou skvelého zážitku pre malých aj veľkých divákov. Okrem známych postáv princeznej Krasomily a kráľa Miroslava sa diváci môžu tešiť na nové prírastky do rozprávkového sveta - dobrého psíka Bijou a zákernú

lasičku, ktoré do príbehu vnesú napätie a komediálne prvky. Hudbu k filmu zložili Ondřej Brzobohatý a Ondřej Brousek, ktorí skombinovali pôvodné melódie inšpirované Bedřichom Smetanom a známe hudobné motívy z pôvodnej hranej verzie. Ich kompozícia dodáva filmu bohatú hudobnú vrstvu, ktorá spája klasické a moderné prvky.

„*Ide o nové prerozprávanie viac ako šesťdesiat rokov starého hraného filmu s animovanými postavičkami s využitím najnovších technológií. Spojenie rozprávky, ktorú všetci poznáme z detstva a je súčasťou našich spomienok, so súčasnou modernou animáciou bolo veľkou výzvou. Zároveň sme radi využili niektoré ikonické momenty z pôvodného filmu. Napríklad jazdu na brvne, šermiarsky tanec, spievajúceho obuvníka na hranici kráľovstva alebo „našli moji radcovia, našli “.*..“ opisuje svoju tvorbu režisér a scenárista Radek Beran.

Prístupnosť: bez obmedzenia

Žáner: animovaná rozprávka

Verzia: slovenský dabing

Minutáž: 84 min

Formát: 2D DCP, zvuk 5.1

Monopol do: 7. 11. 2034